Kommer oor seekoei-vrektes in Kruger‘n Argieffoto van ‘n trop seekoeie in die Krugerwildtuin. (Foto: Jim Smith/Facebook) Die karkasse van minstens 10 seekoeie is Vrydag in die Krugerwildtuin, in die omgewing van die Krokodilbrug naby Malelane, gevind. Talle visse het ook op die spesifieke plek gevrek, het Rey Thakhuli, woordvoerder van SANParke, gesê. Wildbewaarders het die seekoeie se karkasse ontdek. Die oorsaak van die vrektes is in dié stadium nog nie bekend nie. “Die karkasse was reeds baie geswel. Ons vermoed die diere het dalk al Dinsdag of Woensdag gevrek,” het Thakhuli gesê. Volgens hom is ŉ trop seekoeie ook verder stroomop gevind, maar dié diere het niks makeer nie. “Die lyk ook nie of enige krokodille geraak is nie,” het hy gesê. Watermonsters, asook monsters van die seekoeie en visse is geneem en vir ontleding gestuur. “Ons is bekommerd, maar ons wil nie oor enigiets bespiegel nie. Ons hanteer die kwessie as ŉ saak van dringendheid,” het Thakhuli gesê.